ตลาดหุ้นเอเชียเขียวยกแผง ขานรับวอลล์สตรีททำนิวไฮ
ตลาดหุ้นเอเชียปรับตัวขึ้นเช้านี้ ขานรับวอลล์สตรีททำนิวไฮ
29 ม.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับดัชนีดาวโจนส์ S&amp;P500 และ Nasdaq ที่ต่างก็ปิดทำนิวไฮอีกครั้งเมื่อวันศุกร์ที่ผ่านมา หลังสหรัฐเผยตัวเลขจีดีพีที่ต่ำกว่าคาดการณ์เล็กน้อย แต่นักลงทุนมองว่ายังแข็งแกร่ง นอกจากนี้ ตลาดยังขานรับการเปิดเผยผลประกอบการที่แข็งแกร่งของบริษัทจดทะเบียนหลายแห่ง
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,707.14 จุด เพิ่มขึ้น 75.26 จุด, +0.32% ดัชนี SSE Composite ตลาดหุ้นจีนเปิดวันนี้ที่ 3,563.64 จุด เพิ่มขึ้น 5.51 จุด, +0.15% ดัชนี HSI ตลาดหุ้นฮ่องกงเปิดวันนี้ที่ 33,335.48 จุด เพิ่มขึ้น 181.36 จุด, +0.55% ดัชนี TAIEX ตลาดหุ้นไต้หวันเปิดวันนี้ที่ 11,202.27 จุด เพิ่มขึ้น 55.17 จุด, +0.49% ดัชนี KOSPI ตลาดหุ้นเกาหลีใต้เปิดวันนี้ที่ 2,588.87 จุด เพิ่มขึ้น 14.11 จุด, +0.55% ดัชนี FTSE STI ตลาดหุ้นสิงคโปร์เปิดวันนี้ที่ 3,577.42 จุด เพิ่มขึ้น 10.28 จุด, +0.29% ดัชนี FBMKLCI ตลาดหุ้นมาเลเซียเปิดวันนี้ที่ 1,855.09 จุด เพิ่มขึ้น 1.17 จุด, +0.06%
ทั้งนี้ กระทรวงพาณิชย์สหรัฐเปิดเผยตัวเลขประมาณการครั้งที่ 1 สำหรับการขยายตัวของผลิตภัณฑ์มวลรวมภายในประเทศ (GDP) ประจำไตรมาส 4 ของปีที่แล้ว ที่ระดับ 2.6% โดยต่ำกว่าที่นักวิเคราะห์คาดการณ์ที่ระดับ 3% และต่ำกว่าระดับ 3.2% ในไตรมาส 3
อย่างไรก็ดี นักวิเคราะห์คาดการณ์ว่า เศรษฐกิจสหรัฐจะขยายตัว 3% ในปีนี้ ตามเป้าหมายของรัฐบาล จากปัจจัยบวกของดอลลาร์ที่อ่อนค่า และเศรษฐกิจโลกที่แข็งแกร่ง รวมทั้งแรงกระตุ้นจากมาตรการปฏิรูปภาษีของรัฐบาล